Elon Musk

**Elon Reeve Musk** (gebore 28 Junie 1971 in Pretoria, Suid-Afrika) is 'n VSA-gebaseerde internet- en ruimtelanseringsentrepreneur. Hy het Suid-Afrikaanse, Kanadese en Amerikaanse burgerskap.

Hy is bekend vir sy sleutelrolle in die ruimtemaatskappy SpaceX en die motormaatskappy Tesla, Inc. Ander betrokkenheid sluit in eienaarskap van X Corp., die maatskappy wat die sosiale media platform X (voorheen bekend as Twitter), en sy rol in die stigting van The Boring Company, xAI, Neuralink en OpenAI. Hy is een van die rykste individue in die wêreld. Musk se persoonlike rykdom is in Augustus 2018 deur *Forbes* op ongeveer VS$ 20,2 miljard geskat, en in Augustus 2024 het *Forbes* sy netto waarde as VS$247&nbsp;miljard aangegee. In November 2025 is 'n vergoedingspakket deur Tesla goedgekeur ingevolge waarvan Musk $1&nbsp;biljoen oor 'n tydperk van 10 jaar sal verdien indien hy sekere doelwitte bereik.

## Jeug en eerste ondernemings
Musk is op 28 Junie 1971 in Pretoria, Transvaal, Suid-Afrika gebore, die seun van Maye Musk (*née* Haldeman), 'n mannekyn en dieetkundige uit Saskatchewan, Kanada, en Errol Musk, 'n Suid-Afrikaanse sakeman, elektromeganiese ingenieur, vlieënier en matroos. Hy het 'n jonger broer, Kimbal (gebore 1972), en 'n jonger suster, Tosca (gebore 1974).

Musk het kortliks aan die Universiteit van Pretoria studeer voordat hy op die ouderdom van 18 na Kanada geëmigreer het, en burgerskap verkry deur sy Kanadees-gebore ma. Twee jaar later gradueer hy aan die Queen's University in Kingston in Kanada. Musk het later na die Universiteit van Pennsilvanië oorgeplaas en baccalaureusgrade in ekonomie en fisika behaal. In 1995 het Musk sy doktorale studies in die fisika van energie aan Stanford Universiteit gestaak. Hy het na Kalifornië verhuis om saam met sy broer Kimbal die medestigter van die aanlyn stadsgids sagtewaremaatskappy Zip2 te word. Die maatskappy het publikasiesagteware aanlyn vir nuusorganisasies voorsien. In 1999 het Compaq se AltaVista-afdeling Zip2 vir VS$ 341 miljoen in kontant en effekte gekoop.  Elon en sy broer Kimbal het op daardie tydstip ongeveer 12 persent aandele in Zip2 besit. 

In dieselfde jaar was Musk medestigter van X.com, 'n direkte bank. X.com het in 2000 met Confinity saamgesmelt om PayPal te vorm. In Oktober 2002 het eBay PayPal vir $1,5&nbsp;miljard verkry. Deur $100&nbsp;miljoen van die geld wat hy gemaak het uit die verkoop van PayPal te gebruik, het Musk SpaceX, 'n ruimtevlug-dienstemaatskappy, in 2002 gestig.

In Maart 1999 word Musk die medestigter van X.com, 'n aanlyn-bankbetaaldiens. X.com staak sy bankdiens, maar die maatskappy se PayPal aanlynbetaaldiens wat in Maart 2000 bekom is as deel van sy aankoop van Confinity, was uiters suksesvol. In Februarie 2001, het X.com sy naam verander na PayPal. In Oktober 2002 is PayPal deur eBay bekom vir VS$ 1,5 triljoen in effekte. Voor die maatskappy verkoop is, het Musk 11,7% van PayPal besit.

## Entrepreneur by SpaceX, Tesla, X en xAI
In Junie 2002 stig Musk sy derde maatskappy, Space Exploration Technologies (SpaceX), waarvan hy tans die hoof- uitvoerende beampte en hoof- tegnologiebeampte is. SpaceX ontwikkel en vervaardig ruimtelanseringvuurpyle, met die klem op lae koste en hoë betroubaarheid. Die maatskappy se eerste twee lanseertuie is die Falcon 1 en Falcon 9 vuurpyle.

In 2004 was Musk 'n vroeë belegger wat die meeste van die aanvanklike finansiering verskaf het in die elektriese- voertuigvervaardiger Tesla Motors, Inc. (later Tesla, Inc.), waar hy die maatskappy se voorsitterskap oorgeneem het. Hy het later die produkargitek geword en in 2008 die HUB. Musk het in 2006 gehelp om SolarCity te skep, 'n sonkragmaatskappy wat in 2016 deur Tesla verkry is en Tesla Energy geword het. In 2013 het hy 'n hiperlus-hoëspoed vakuumtreinvervoerstelsel voorgestel. In 2015 het hy OpenAI, 'n nie-winsgewende kunsmatige intelligensie navorsingsmaatskappy gestig. Die volgende jaar was Musk medestigter van Neuralink, 'n neurotegnologie-maatskappy wat brein-rekenaarkoppelvlakke ontwikkel, en The Boring Company, 'n tonnelkonstruksiemaatskappy.

In 2022 het hy die webwerf Twitter vir $44&nbsp;miljard gekoop, die maatskappy saamgesmelt in die nuutgeskepte X Corp., en die diens die volgende jaar as X herbenoem. In Maart 2023 het Musk xAI, 'n kunsmatige intelligensiemaatskappy, gestig.

## Omstrede uitsprake
In 2018 het die V.S. Securities and Exchange Commission (SEC) Musk gedagvaar en beweer dat hy valslik aangekondig het dat hy finansiering vir 'n private oorname van Tesla verkry het. Om die saak te skik, het Musk as voorsitter van Tesla uitgetree en 'n boete van $20 miljoen betaal. Musk het ook ander standpunte uitgespreek wat hom 'n polariserende figuur gemaak het. Hy is gekritiseer vir die maak van onwetenskaplike en misleidende stellings, insluitend COVID-19-waninligting, die bevordering van regse samesweringsteorieë, en “onderskryf 'n antisemitiese samesweringsteorieë”; hy het later om verskoning gevra vir die laaste hiervan. Sy eienaarskap van Twitter was omstrede weens die afleggings van 'n groot aantal werknemers, 'n toename in haatspraak, verkeerde inligting en disinformasieplasings op die webwerf, en veranderinge aan die Twitter Blue-verifikasie.

## Nie-ruimtegebaseerde aktiwiteite 
Musk is die voorsitter van die Musk Stigting, wat fokus op filantropiese aktiwiteite in die velde van wetenskap-onderwys, pediatriese gesondheid en skoon energie.

## Ruimtegebaseerde aktiwiteite 
In 2001 het Musk planne ontwikkel vir 'n "Mars Oase" projek, waarvolgens 'n miniatuur eksperimentele groenhuis op Mars geland sou word, waarin gesaaides gekweek kon word. Hy het die projek op ys geplaas nadat hy uitgevind het dat die koste van lansering so hoog sal wees dat geen geld beskikbaar sou wees om so 'n projek te ontwikkel nie. Hy het besluit om eerder te werk om die koste van lanserings te verlaag en het vir dié doel SpaceX gestig.

Musk is 'n lid van die raad van direkteure van die Planetary Society en die raad van trustees van die X-Prize Foundation.

## Departement van Regeringsdoeltreffendheid
[duimnael|206x206px|Elon Musk swaai 'n kettingsaag by die Konserwatiewe Politieke Aksiekonferensie (CPAC) in Februarie 2025, en boots 'n publisiteitsfoefie na wat deur [Javier Milei gebruik is as simbool van doeltreffendheid, federale massa-afleggings en belastingverlagings.]]
*Hoof artikel:*  Department of Government Efficiency

In Augustus 2024 het Musk 'n gesprek oor X Spaces met Donald Trump gevoer waarin hy 'n "regeringsdoeltreffendheidskommissie" voorgestel het waarop hy sou dien om te verseker dat belasting gepas bestee word, 'n idee wat Trump ondersteun het. Tydens 'n toespraak voor die Ekonomiese Klub van New York dieselfde maand, het Trump in die openbaar gevra vir 'n kommissie (wat deur Musk gelei sou word), om departemente en agentskappe van die federale regering se doeltreffendheid te oudit. Op 20 Januarie 2025 is die Departement van Regeringsdoeltreffendheid (DOGE) deur 'n uitvoerende bevel van die president geskep; aanvanklik sou Vivek Ramaswamy dit saam met Musk lei, maar hy het vertrek voordat die projek begin het. Op 3 Februarie 2025 het die Withuis Musk aangewys as 'n spesiale regeringswerknemer, wat hom sou toelaat om "vir die federale regering ... vir 'n beperkte tyd" en sonder vergoeding te werk.

Musk het op 28 Mei 2025 aangekondig dat hy die Trump-administrasie soos geskeduleer sou verlaat wanneer die spesiale regeringsamptenaar se 130-dae termyn verstryk, en 'n Withuis-amptenaar het bevestig dat Musk reeds uit die Trump-administrasie uitgefaseer word. Sy vertrek is amptelik bevestig tydens 'n gesamentlike perskonferensie in die Ovaal Kantoor met Trump op 30 Mei 2025.

Nadat hy sy posisie verlaat het, het Musk die Trump-administrasie se "Big Beautiful Bill" gekritiseer en dit 'n "walglike gruwel" genoem as gevolg van die verhoogde begrotingstekort. Dit het daartoe gelei dat die bromanse tussen Musk en Trump, wat sedert die vorige jaar aan die gang was, begin kraak het. Trump het voorgestel dat Musk se regeringskontrak beëindig word, en Musk het beweer dat Trump verbintenisse met seksoortreder Jeffrey Epstein gehad het.

## Belangstellings 
Musk besit 'n McLaren F1 sportmotor en 'n Tsjeggies-vervaardigde Aero L-39 opleidingsvliegtuig.

## Onderwys en opleiding 
* Wharton School of Business aan die  Universiteit van Pennsilvanië, B.S. Ekonomie
* Universiteit van Pennsilvanië, B.A. Fisika
* Presteer in wiskunde en wetenskap aan die Pretoria Boys High School.

## Sien ook
* Grokipedia

## Verwysings 
## Eksterne skakels 
* 
* 
*